Morten Østergaard (RV), 2009-03-13:
Også vi ser meget frem til, at Ungdomskommissionen til sin tid kommer med sin beretning og betænkning, for vi synes, det er så vigtigt, at vi får en effektiv retspolitik.
For os at se
er der forskellige elementer i en effektiv retspolitik.
For det første skal man selvfølgelig forebygge kriminalitet.
For det andet skal man selvfølgelig retsforfølge dem, der er kriminelle.
For det tredje skal man så se, om ikke man kan gøre sit yderste for, at de mennesker, der bliver straffet, bryder med deres kriminelle løbebane og dermed kommer ud af den og bliver almindelige lovlydige borgere, når de har udstået deres straf.
Når man har det, som forslagsstillerne kalder en ungdomsrabat, altså et vilkår i straffeloven om at tage hensyn til gerningsmandens alder, så handler det jo især om, hvad det er for en situation, der skal opstå, når straffen er udstået.
De strafferammer, vi taler om her, hvor den her betingelse gør sig gældende, indebærer jo meget lange straffe i forvejen.
Desværre må vi sige, at der er to forhold, der gør sig gældende i Danmark lige nu, som er værd at lægge mærke til i den her sammenhæng.
For det første er det helt åbenlyst, at jo længere tid, man sidder i fængsel, jo større er risikoen for, at man fortsætter sin kriminelle løbebane.
For de børn, som vi taler om her, altså dem under 18 år, som har begået kriminalitet, gælder det, så vidt vi er orienteret, at der i langt de fleste tilfælde går en lang historie forud, hvor der har været børnesager, måske tvangsfjernelser, altså en lang historik, hvor de har været meget kendt af systemet, og alligevel ender det så i de her meget tragiske sager som eksempelvis det stadiondrab, som altså så har motiveret Dansk Folkeparti til at rejse sagen.
Lige præcis det fortæller jo, at den effektive retspolitik der ikke har løst problemet i forhold til at forebygge, at det blev til kriminalitet.
Det, man så må spørge sig selv om, er, om man tror på, at det vil forhindre fornyet kriminalitet, hvis de her unge mennesker sad længere tid i fængsel.
Det er der altså ikke meget der tyder på at det ville.
For det andet er det, der gør sig gældende, at vi lige nu i dagens Danmark har et problem med, at der sidder alt for mange børn i fængsel blandt voksne.
Der er ikke plads på de institutioner, der skulle tage sig af de her under 18 år, når de enten er varetægtsfængslet eller er blevet dømt, og derfor bliver de placeret i fængsler med voksne.
Der vil jeg sige, at det undrer mig, at Dansk Folkeparti ikke interesserer sig mere for den problemstilling, for det er helt klart, at det er med til at skabe endnu mere kriminalitet, for det er en forråelse af de her unge menneskers hverdag, som betyder, at de formentlig har en større risiko end ellers for at fortsætte deres kriminelle løbebane, fordi de kommer i hænderne på nogle hærdede kriminelle voksne.
Det er jo nemlig det, der er forskellen her - altså om man er voksen, eller om man ikke er voksen.
Vi har en myndighedsalder, der er 18 år i Danmark, og vi har en valgretsalder, der er 18 år i Danmark, og derfor er der en forskel.
Vi går selvfølgelig fordomsfrit til det, som Ungdomskommissionen måtte komme med, men hvis man kigger på det, som bl.a. Justitsministeriets forskningsenhed, som forslagsstillerne også henviser til i forslaget, har været fremme med tidligere, så er der jo ikke noget, der tyder på, at sagligheden skulle komme frem til, at det, der er behov for, er skærpede straffe for at få mindre ungdomskriminalitet.
Tværtimod er det, der er behov for, at styrke den indsats, der går forud for kriminaliteten, og styrke den indsats, der kommer efter en eventuel straf, for at forhindre, at det sker igen.
Derfor har jeg svært ved at tro, at det her forslag skulle blive en del af Ungdomskommissionens anbefalinger, og under alle omstændigheder kan jeg i hvert fald på vores vegne i dag sige, at vi ikke kan støtte forslaget, som det ligger her.